Diari Oficial de la Generalitat Valenciana


Sumari del DOGV 8539, del 02-05-2019 (2019/4382)

RESOLUCIÓ de 24 d'abril de 2019, de la Direcció General de Formació Professional i Ensenyaments de Règim Especial, i de la Direcció General de Centres i Personal Docent, per la qual s'estableix el termini de sol·licitud d'hores de tutoria de Formació Professional dual pels centres docents privats concertats per al curs 2018-2019 i la documentació que hauran de presentar per al reintegrament del cost d'aquestes hores.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8539

Data del DOGV
:   02-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4382


Data del document
:   24-04-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 24 d'abril de 2019, de la Direcció General de Formació Professional i Ensenyaments de Règim Especial, i de la Direcció General de Centres i Personal Docent, per la qual s'estableix el termini de sol·licitud d'hores de tutoria de Formació Professional dual pels centres docents privats concertats per al curs 2018-2019 i la documentació que hauran de presentar per al reintegrament del cost d'aquestes hores. [2019/4382]  
  
  
L'article 11.9 de la Llei 28/2018, de 28 de desembre, de pressupostos de la Generalitat per a l'exercici 2019, estableix que els centres que disposen de projectes de Formació Professional dual aprovats i en funcionament podran disposar de fins a sis hores addicionals de professorat a les contingudes amb caràcter general en els mòduls econòmics de l'annex I d'aquesta llei, en el cicle formatiu de grau mitjà o de grau superior objecte d'aquesta modalitat, d'acord amb el que estableix l'article 30 de l'Ordre 2/2014, de 13 de gener, de la Conselleria d'Educació, Investigació, Cultura i Esport, per la qual es regulen determinats aspectes de l'ordenació de la Formació Professional dual del sistema educatiu a la Comunitat Valenciana. El cost de les hores de professorat que es determinen en les resolucions corresponents, s'abonarà al centre amb la justificació prèvia de la despesa realitzada durant el curs corresponent. Es realitzarà un pagament únic de reintegrament al centre, al final del curs, de les quantitats efectivament justificades i abonades en concepte de salaris i càrregues socials.  
L'esmentat article 30 de l'Ordre 2/2014, de 13 de gener, fixa els criteris per a determinar les hores lectives al tutor o tutora de Formació Professional dual del grup del cicle formatiu, en funció del nombre d'alumnat que curse la Formació Professional dual i el nombre d'empreses col·laboradores. Així mateix, la disposició transitòria única fixa aquests criteris quan es tracte del seu primer any d'implantació en qualsevol cicle formatiu.  
Per tant, és necessari establir el termini perquè tots aquells centres docents privats concertats que estiguen autoritzats per a impartir Formació Professional dual a la Comunitat Valenciana i a més estiguen autoritzats i concertats en el cicle formatiu en què es curse, puguen sol·licitar i justificar aquestes hores addicionals de tutoria per al curs 2018-2019, acord amb els criteris de l'article 30 de l'Ordre 2/2014, de 13 de gener, a fi de reintegrar les quantitats que siga procedent abonar per aquestes hores.  
Vist l'anterior, fent ús de les competències atorgades pel Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i de l'habilitació continguda en la disposició addicional segona de l'Ordre 2/2014, de 13 de gener, resolc:  
  
Primer  
Establir el termini de presentació de sol·licitud d'hores lectives de tutoria de Formació Professional dual per al curs 2018-2019, pels centres docents privats concertats que tinguen els corresponents projectes autoritzats per aquesta conselleria i en els cicles formatius autoritzats i concertats en què aquella es curse, del 15 al 31 de juliol de 2019, ambdós inclosos, en el model que consta a aquest efecte en la web de la Conselleria d'Educació, Investigació, Cultura i Esport, davant de la Direcció General de Centres i Personal Docent.  
A aquestes sol·licituds haurà d'adjuntar-se l'annex VI, Memòria final anual del tutor o tutora de formació, de l'Ordre 2/2014, de 13 de gener.  
  
Segon  
Per mitjà de l'esmentada sol·licitud i documentació adjunta, el centre docent declara sota la seua responsabilitat la veracitat i vigència de les dades que detalla en aquesta, i que aquestes dades consten en els mitjans informàtics de gestió del sistema educatiu (ITACA), que serà el mitjà que evidencie el nombre d'alumnes i empreses que té cada centre en dual, en aquells cicles els projectes dels quals hagen sigut prèviament autoritzats per la Direcció General de Formació Professional i Ensenyaments de Règim Especial.  
Tercer  
Aquestes sol·licituds seran resoltes per les direccions generals de Centres i Personal Docent i de Formació Professional i Ensenyaments de Règim Especial, amb un informe previ d'aquesta última direcció general, en el qual es determinaran el nombre d'hores lectives de tutoria de formació professional dual que correspon reconéixer a cada centre docent sol·licitant per al curs escolar 2018-2019, d'acord amb els criteris establits en l'article 30 de l'Ordre 2/2014, de 13 de gener i de conformitat amb l'article 11.9 de la Llei 28/2018, de 28 de desembre, de pressupostos de la Generalitat per a l'exercici 2019.  
Aquesta resolució serà requisit necessari, juntament amb la resta de documentació justificativa que s'indica més endavant, per a la resolució de reintegrament a cada centre docent del cost de les hores addicionals de tutoria de Formació Professional dual.  
  
Quart  
Aquestes hores lectives formen part de la jornada ordinària del professorat assignat a les funcions específiques de tutoria de Formació Professional dual. El total d'aquesta jornada no podrà superar les 25 hores lectives setmanals.  
En tot cas, el centre haurà d'haver donat d'alta les hores lectives de tutoria de Formació Professional dual en el codi de compte de cotització de la part no concertada.  
  
Cinqué  
Del 15 al 31 d'octubre de 2019, ambdós inclosos, els centres docents que hagen sigut autoritzats per a la impartició d'hores addicionals de tutoria hauran de presentar davant de la Direcció General de Centres i Personal Docent el model que s'establisca a l'efecte en la pàgina web de la Conselleria d'Educació, Investigació, Cultura i Esport, i adjuntar la següent documentació acreditativa de la seua sol·licitud:  
a) Contracte laboral que especifique, en nombre d'hores lectives, la part de la jornada del professorat que dedica a la impartició d'hores de tutoria de Formació Professional dual.  
b) Els documents relatius a la cotització d'aquestes hores de tutoria de Formació Professional dual, és a dir, la resolució sobre reconeixement d'alta o la comunicació sobre modificació de clau identificativa del contracte de treball en les actuacions davant de la Tresoreria General de la Seguretat Social, que justifiquen que aquestes hores han sigut cotitzades en el codi de compte de cotització de la part no concertada. A aquesta documentació haurà d'adjuntar-se l'informe de dades de cotització (IDC) corresponent.  
c) Nòmina del professorat que haja exercit les funcions específiques de tutor o tutora de Formació Professional dual, amb acreditació del pagament per part de la titularitat del centre. En aquesta nòmina haurà d'especificar-se el nombre d'hores lectives de tutoria de Formació Professional dual i les remuneracions corresponents a aquestes, així com el nombre de triennis reconeguts i el seu import.  
d) Els rebuts de liquidació de cotitzacions a la Seguretat Social corresponents al codi de compte de cotització de la part no concertada, juntament amb el justificant d'ingrés d'aquestes quotes i la relació nominal de treballadors. Tot això per a cada un dels mesos en què el professorat que ha exercit les funcions específiques de tutoria de Formació Professional dual, ha cotitzat per aquestes hores.  
En cas que aquests documents no es presente o es presenten fora del termini establit per a això, no seran admesos i suposarà que la sol·licitud es considere com a no presentada sense més tràmit.  
  
Sisé  
Realitzada la comprovació indicada en l'apartat anterior, i sense perjuí si escau de sol·licitar a la Inspecció Educativa els informes necessaris per a contrastar la informació aportada pels centres educatius, la Direcció General de Centres i Personal Docent dictarà la resolució que aprove, si és el cas, el reintegrament a cada centre del cost de les hores addicionals de tutoria efectivament justificades i abonades en concepte de salaris i càrregues socials.  
  
Seté  
La quantitat que es reintegre serà, com a màxim, l'import de les que corresponguen conforme a les taules salarials del conveni col·lectiu d'empreses d'ensenyament privat sostingudes totalment o parcialment amb fons públics vigent durant el curs escolar 2018-2019 i per als ensenyaments en règim sense concert.  
  
Contra la present resolució, que no esgota la via administrativa, els interessats podran interposar recurs d'alçada davant del secretari autonòmic d'Educació i Investigació, en el termini d'un mes a comptar des de l'endemà de la notificació, de conformitat amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 24 d'abril de 2019.- El director general de Centres i Personal Docent: José Joaquín Carrión Candel. La directora general de Formació Professional i Ensenyaments de Règim Especial: Marina Sánchez Costas.